รมว.พาณิชย์ เตรียมเสนอโครงการประกันรายได้ชาวสวนยางพาราเข้าที่ประชุม ครม. พิจารณาวันพรุ่งนี้
รมว.พาณิชย์ เตรียมเสนอโครงการประกันรายได้ชาวสวนยางพาราเข้าที่ประชุม ครม. พิจารณาวันพรุ่งนี้  นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวชี้แจงโครงการประกันรายได้เกษตรกรชาวสวนยาง ที่จังหวัดสุราษฎร์ธานี โดยระบุว่า จะนำโครงการประกันรายได้ชาวสวนยางพาราเข้าที่ประชุมคณะรัฐมนตรี (ครม.) วันพรุ่งนี้ 15 ตุลาคม 2562  ทั้งเมื่อ ครม. อนุมัติแล้ว กระทรวงพาณิชย์ กระทรวงเกษตรและสหกรณ์ ธนาคารเพื่อการเกษตรและสหกรณ์การเกษตร (ธ.ก.ส.) และผู้ที่เกี่ยวข้อง จะเตรียมจ่ายเงินส่วนต่างประกันรายได้ให้กับชาวสวนยางรอบแรกในวันที่ 1-15 พฤศจิกายนนี้ (2562) โดยที่ผ่านมา คณะกรรมการนโยบายยางธรรมชาติ(กนย.) ได้อนุมัติโครงการประกันรายได้เกษตรกรชาวสวนยาง ระยะที่ 1 โดยมีมติประกันรายได้ยางพาราในยาง 3 ชนิด คือ ยางแผ่นดิบราคา 60 บาทต่อกิโลกรัม น้ำยางสด 57 บาทต่อกิโลกรัม และยางก้อนถ้วย 23 บาทต่อกิโลกรัมของสวนยางที่มีอายุ 7 ปีขึ้นไป สูงสุดครัวเรือนละ 25 ไร่ส่วนเกษตรกรที่จะได้รับสิทธิ์ จะต้องขึ้นทะเบียนกับกรมส่งเสริมการเกษตรโดยเกษตรกรที่ตกหล่นยังสามารถขึ้นทะเบียนได้และคณะกรรมการระดับตำบล และการยางแห่งประเทศไทย (กยท.) จะตรวจสอบว่าปลูกจริงหรือไม่